remissie voor peter devriese van eenen dootslage
kaerle etc doen te wetene alle jegenwoirdige ende toecommende
dat wij ontfaen hebben die ootmoedige supplicatie van
pieter de vriese inhoudende hoe des geleden es meer dan een
jaer hij suppliant ende willem zijn broeder gecommen zijnde van
aelst in onsen stat van bruessel opten vlamsschen steen wech
zijn zij met loemse de vriese hueren vader tsamen gegaen in
een taverne aldaer geheeten den hooren om te drinckene
tetene ende hen te droeghene mids dat zij moede waren van
gane ende oick nat waren van regene ende inde selve
taverne wesende heeft de voirsegde suppliant gestelt zijn javelyne
in huis ende geleet zijne rock die zwart was met blauwen
gevoedert op eenen stoel anden heert es gebuert dat nadien
de voersegde ? ende willekin zijn broeder met hueren vader wat hadden
ghegeten ende gedroncken ende de voorsegde hueren?? vader ewech
was gegaen ter stat weerts inne zoe stonden zij oick
corten daernae op om oick ter stat weerts inne te gane
ende alsoe de voirsegde suppliant meynde zijnen voirsegde rock te nemende
om wech te gane bevant dat die ewech was genomen
dwelck siende seyde hij tot zekeren geselcape dat aldaer
noch sat en dranck waer es mijnen rock die daer af
nyet en wisten te spreken mits den welcken de selve
suppliant hen vraechde wat lieden dat daer noch hadden
sitten drincken ende van waer zij waeren daer up hem
geantwerdt werdt dat zij waren van pamele vanden
nat oft van daeromtrent dwelck hoirende de voersegde
suppliant is metten selve willem zijnen broeder den voorsegde
geselchape naegevolght daer onder dat wat een wijlen
geheeten jan de winne ende hebben hem achterhaelt
op een velt buyten ons voirsegde stat van bruessel leden
den huysen alsoe men nae schuet gaet ende aldaer
zijnde dwelck was ontrent een off twee uren naeder
noenen ombegrepen vanden tijde soe heeft de voirsegde suppliant
gebraecht den selven geselscapen die onder hen vieren
waren gesellen weetts van mijnen rock nyet daer op
zij antwordden neen ende aldus vraegende sach de
voirnoemde suppliant zijn javelyne die hij oick als voere inde
voerseyde taverne gestelt hadde liggen opten hals
vanden voirseyde wijlen jan de winne dwelck ziende de
selve suppliant ende hem daer af verwonderende seyden
totten selve wijlen janne beydt ghy boeve ghy moet
van mijnen rock weten want ghy hebt mijnen stock
op uwen hals daer op de selve wijlen jan antwerde
ick en doe ick hebben gecocht twee blancken waerop
de selve suppliant seyde hij coste my meer dan twee
blancken nemende met dien den selven zijnen stock
off javelijne met zynder handt om dien den selven
wijlen janne te ontreckene ende alsoe zij beyde trocken
om dlancste seide de voirseyde suppliant totten voirseyde wijlen
janne wilde mij mijnen stock nyet geven ic sallen u
wel doorgeven ende want de selve wijlen jan den
voirsegde suppliant zijnen stock nyet geven ende wilde zoe heeft
de voornoemde suppliant vuyt hitte van bloede ende om tverlies
van zijnen voerseyde rocke ende javelijne vuyt getrocken eenen
cleynen opstekere ende houdende zijnen javelyne in zijn een
hant die de selve wijlen jan oick hadde in zyn hant heeft
den voirnoemde janne de winne metten selve opsteker gesteken
van voere over zijn schouweren in zynen rugge oft zyde van
welcke steken ende oick van eenen anderen slage die de selve
suppliant hem gaf op zijn hoot nae dat hy den voirsegde wijlen
janne zijnen stock ontrocken hadde de voirnoemde jan de winne
corts daer nae gecommen es van levende lyve ter doot
ter causen vande selve doot slach de voirsegde suppliant duchtende
righeur van justicie heeft hem geabsenteert vuyt onsen
lande ende hertochdom van brabant inden welcken hy niet en
soude dorren commen noch converseren ten zij dat onse
gracie hem hierop verleent en wordde ons oitmoerdelyck
daeromme biddende soe eest dat wij des aengesien
willende den voirnoemde suppliant in desen gracie ende genade
prefereren voir righeur ende strancheyt van iusticien
zonderlinige ter eere ende weerdicheyt vander heyliger
passie onss liefs heeren die hy als huydent om onser alder
verlossinge ende salich geleden heeft anden houte
des cruysen hebben den selven suppliant inden gevalle
als boven vergeven quytgescolden ende geremitteert vergeven
scelden quyt ende remiteren vuyt onsen zunderlinghe gratie mids desen
onsen brieve tfait ende dootslach boven verclaert mitgaders
alle peyne ende bruyck corporelle ende criminelle daer inne
hy ter cause van dien met datter ancleeft tegens ons ende
iustitie mesdaen ende mesbruyct mach hebben wederoupende
ende te nyente doende alsulcken van als jegen den voirnoemde
suppliant ter cause voirseyde ? gegeven ende vuytgesproken es
geweest hem als te desen wedergestelt ende gerestitueert
stellen weder ende restitueren mits desen onser voirsegde brieve
tot zijnder goeder fame name ende geruchte in ons voornoemde
lande ende hertochdomme van brabant ende allen anderen onsen
landen ende heerlyckheden ende tot zynen onverbuerden goed
indien hijre? eenige heeft gelijck ende in alre manieren als hij
was voir de toecomste vande dootslage voirseyd imponerende
hierup een eeuwich zwighen ende silencie ons procureur generael
van brabant ende allen anderen onsen rechteren justicieren ende
officieren wie zy zijn satisfactie nochtans eerst ende
alvoeren gedaen der geinteresseerde partie indien die noch nyet
gedaen en zij enden eenige daertoe dient civielick alleenlyck
behoudelyck dat de selve suppliant gehouden sal wesen tegens
ons civielick te beteren nae gelegentheyt vander mesdaet ende
faculteyt van zijnen goeden ende voirt betaelen die redelycken
costen van iusticien indien daeromme eenige gedaen ende
naegevolcht zijn ter taxatie ende arbitraige van onsen
lieven ende getrauwen die cancellier ende luyden van
onsen rade in brabant die wij daer ter committeren
ontbieden daeromme ende bevelen den selven van onsen
rade in brabant dat voir hen geroupen de gene die
daeromme behoiren geroupen te zynen zij procederen ende
duechdelyck ter verifficatie ende interinement van desen
ende dat gedaen ende de civile boete ende costen
getaxeert ende betaelt zynde in handen vanden ghenen
van ons ontfangers officieren dient behoiren sal
dwelck gehouden wert rekeninghe bewijs ende reliqua
daervan te doene tot ons profyte metten anderen penn
van zynen ontfange tzij onsen drossaert van brabant meyer
van loeven amman van bruessel ende alle andere onse
ende onser vassalen of smaelre heren rechteren iusticieren ende officieren
tegenwoerdich ende toecommende hueren stedehouderen ende elc
van hen bijsonder zoe hem toebehoiren sal doen laten
ende gedoogen den voirnoemde suppliant van deser onser tegenwoordigen
gratien remissien ende pardoene inder manieren voirscrevenen
payselick volcomelick ende tot eeuwigen dagen
doen ende laten genyeten ende gebruycken sonder
hem te doen noch te laten geschien in lyve noch in
goeden eenich hinder letsel oft moeyenisse ter contrarien
maer indien zijn lyf oft eenige van zijn voirscreven enden
onverbuerden goeden waeren daeromme gevangen
verbuert of gearresteert dat zij die terstont stellen
oft doen stellen tot volcommen delivrantie want
ons alsoe gelieft ende ten eynde dat dit goet vast
ende gestadich bliven tot eeuwigen dagen soe hebben
den zegel daer van de keyser onse here ende grootvader
ende wij gebruyckt hebben duerende den tyt van onsen
onbejaertheden hier aen doen hangen behouden
in anderen saecken ons recht ende een yegelick tzijne
in allen gegeven in onse stat van mechelen
opten goeden vrijdach int jaer ons heer duisent
vijfhondert ende zeventhien zij van onsen rijcken
tderde. aldus stont gescreven op te plycke bij den
coninck in zijnen rade ende geteekent j de cock ende
noch visa
gecollationeert ende bevonden
taccorderende metten originale
bij mij